
1. Πτώση της ανεργίας στο Βέλγιο κατά το πρώτο δίμηνο 2016, κυρίως της ανεργίας των νέων
Σύμφωνα με δημοσιεύματα του βελγικού οικονομικού Τύπου στις αρχές Μαρτίου, τα οποία βασίζονται σε επικαιροποιημένα στοιχεία των περιφερειακών υπηρεσιών απασχόλησης του Βελγίου (Forem, VDAB, Actiris), κατά το πρώτο δίμηνο του τρέχοντος έτους η ανεργία σημείωσε πτώση σε όλες τις βελγικές περιφέρειες. Πιο συγκεκριμένα, ο δείκτης ανεργίας ανέρχεται σε 7,8% στην Φλάνδρα (μείωση 0,2% σε ετήσια βάση), σε 16% στην Βαλλονία (μείωση 0,1%) και σε 18,2% στις Βρυξέλλες  (έναντι ποσοστού 20,3% τον Φεβρουάριο 2015). Σημαντικό στοιχείο αποτελεί, σύμφωνα με τις στατιστικές, η μεγάλη πτώση της ανεργίας των νέων στις Βρυξέλλες, που ανήλθε σε ετήσια βάση στο 9,9%, με τον σχετικό δείκτη ανεργίας να ανέρχεται σε 26,1%. Αντιθέτως, όπως σημείωσαν τα δημοσιεύματα, η ανεργία των νέων στην περιοχή της Αμβέρσας, που αποτελεί βιομηχανικό και μεταφορικό κόμβο της περιφέρειας της Φλάνδρας και του Βελγίου, η ανεργία των νέων έχει σημειώσει άνοδο κατά 6,1% σε ετήσια βάση, με τον σχετικό δείκτη να ανέρχεται στα τέλη Φεβρουαρίου σε 27,2%. Επίσης, σύμφωνα με τα περιφερειακά στοιχεία της ανεργίας, ο αριθμός αναζητούντων εργασία στην περιφέρεια των Βρυξελλών πέρασε κάτω από το συμβολικό κατώφλι των 100 χιλιάδων στα τέλη Φεβρουαρίου τρέχοντος έτους, ανερχόμενος σε 99,83 χιλιάδες άτομα. Όπως σχολίασαν Βέλγοι οικονομικοί αναλυτές, η πτωτική τάση της ανεργίας της ανεργίας, ιδιαίτερα των νέων, στις Βρυξέλλες, σε επίπεδα κατώτερα εκείνων της Αμβέρσας, παρατηρείται συνήθως κατά την περίοδο του καλοκαιριού (Ιούλιο-Αύγουστο) και οφείλεται κυρίως σε εποχικούς παράγοντες, ωστόσο όπως φαίνεται φέτος υπάρχει διεύρυνση της διαφοράς των επιπέδων ανεργίας μεταξύ των δύο περιοχών, που έφθασε στα τέλη Φεβρουαρίου τις 1,1 ποσοστιαίες μονάδες. Κατά την εκτίμηση του Υπουργού Απασχόλησης της περιφέρειας των Βρυξελλών, κ. Gosuin, βασική αιτία της μείωσης της ανεργίας στις Βρυξέλλες γενικότερα, αλλά και ειδικότερα της ανεργίας των νέων, αποτελεί η «επιθετική» πολιτική που εφαρμόζεται στην περιφέρεια (από την Actiris) από το έτος 2013, η οποία προσφέρει την δυνατότητα στους νέους κάτω των 25 ετών είτε να απασχοληθούν μερικώς, ή να εισέλθουν σε προγράμματα επαγγελματικής κατάρτισης και internships σε επιχειρήσεις και οργανισμούς που δραστηριοποιούνται στις Βρυξέλλες.   
2. Το Βέλγιο φιλοξένησε το 12ο παγκόσμιο σαλόνι σιδηροδρομικής ασφάλειας
Το διήμερο 1-2 Μαρτίου τρέχοντος έτους, οι Βρυξέλλες φιλοξένησαν την 12η έκδοση του παγκοσμίου σαλονιού σιδηροδρομικής ασφάλειας, το οποίο διοργανώνει ανά διετία η Διεθνής Ένωση Σιδηροδρόμων (UIC), σημαντικό μέρος του οποίου ήταν αφιερωμένο στις εξελίξεις και την πρόοδο του ευρωπαϊκού συστήματος διαχείρισης της σιδηροδρομικής κίνησης (European Rail Traffic Management System - ERTMS). Σημειώνουμε ότι το εν λόγω σαλόνι συγκεντρώνει τους σιδηροδρομικούς οργανισμούς των χωρών που μετέχουν, καθώς και μεγάλων διεθνών ομίλων που κατασκευάζουν και προμηθεύουν συστήματα σιδηροδρομικής ασφάλειας, όπως οι Siemens, Bombardier, Ansaldo και Alstom. Όπως ανέφερε ο βελγικός οικονομικός Τύπος, τόσο η ομοσπονδιακή Υπουργός Μεταφορών του Βελγίου, κα Galant, όσο και ο διοικητής της εταιρείας που διαχειρίζεται τις υποδομές του βελγικού σιδηροδρομικού δικτύου Infrabel, κ. Lallemand, επισήμαναν ότι το Βέλγιο είναι πρωτοπόρο στην ανάπτυξη και εφαρμογή προηγμένων συστημάτων σιδηροδρομικής ασφάλειας, και ότι η ενίσχυση του εξοπλισμού του βελγικού δικτύου με το ευρωπαϊκών προδιαγραφών σύστημα σηματοδότησης, ελέγχου, προστασίας και επείγουσας τροχοπέδησης των αμαξοστοιχιών (ETCS)
 αποτελεί ύψιστη προτεραιότητα για τις βελγικές αρχές. Σύμφωνα με τα στοιχεία που παρουσίασαν οι ανωτέρω Βέλγοι αρμόδιοι, σήμερα το 20% του βελγικού σιδηροδρομικού δικτύου διαθέτει τον εξοπλισμό ETCS, εντός του οποίου περιλαμβάνονται φυσικά όλες οι γραμμές υψηλών ταχυτήτων, ενώ τα έργα εγκατάστασης του συστήματος συνεχίζονται με εντατικούς ρυθμούς.
Όπως σχολίασε ο οικονομικός Τύπος, οι εν λόγω δηλώσεις πρακτικά σημαίνουν πως, παρά το πλάνο εξοικονομήσεων δαπανών στους βελγικούς σιδηροδρόμους, ύψους 663 εκατ. € μέχρι το έτος 2019, η κυβέρνηση Michel δεν προτίθεται να μειώσει τις επενδύσεις εκείνες που προορίζονται στην ασφάλεια του δικτύου. Σύμφωνα με το πρόγραμμα της Infrabel, η ολοκλήρωση της προμήθειας και εγκατάστασης του συστήματος ETCS στο βελγικό σιδηροδρομικό δίκτυο αναμένεται να επιτευχθεί έως το έτος 2022. Το πρόγραμμα της Infrabel προβλέπει συνολικό ύψος επενδύσεων της τάξεως των 2 δις. €, ενώ και ο προϋπολογισμός επενδύσεων σε έργα ασφάλειας της εταιρείας που διαχειρίζεται το μεταφορικό έργο των σιδηροδρόμων, SNCB, προβλέπει κονδύλια ύψους 1,963 δις. €. Στόχος του προγράμματος ασφάλειας της Infrabel είναι, αφού ολοκληρωθεί η εγκατάσταση του συστήματος ETCS στο βελγικό δίκτυο, να επιβληθεί και στους σιδηροδρομικούς μεταφορείς που διέρχονται του βελγικού δικτύου να εξοπλίσουν με το εν λόγω σύστημα τους συρμούς τους.                       
3. Διαδικασία δημοσιονομικού ελέγχου τον Μάρτιο στο Βέλγιο 
Ο βελγικός οικονομικός Τύπος στις αρχές Μαρτίου ξεκίνησε να ασχολείται –όπως παραδοσιακά κάνει- με την φετινή διαδικασία δημοσιονομικού ελέγχου που αναμένεται να ολοκληρωθεί στην διάρκεια του τρέχοντος μηνός. Σύμφωνα με τις εκτιμήσεις της αρμόδιας επιτροπής παρακολούθησης του προϋπολογισμού (Comité de Monitoring), η διαφαινόμενη απόκλιση της πορείας εκτέλεσης του φετινού προϋπολογισμού από τους αρχικώς τεθέντες στόχους είναι της τάξεως των 2,25 δις. €
. Η εν λόγω απόκλιση προέρχεται αφ’ ενός από την υστέρηση των φορολογικών εσόδων κατά 1,392 δις. € έναντι του αρχικού στόχου, βασικά εξαιτίας των χαμηλότερων, όπως εκτιμώνται -και φέτος- έναντι των προϋπολογισθεισών, εισπράξεων των προκαταβολών φόρων, που εμφανίζονται μειωμένες κατά 1,086 δις. €
, αλλά και των υστερήσεων στις εισπράξεις ΦΠΑ και ειδικών φόρων, και αφ’ ετέρου από την σημαντική απόκλιση, κατά 441,2 εκατ. €, του προϋπολογισμού για την υγειονομική περίθαλψη και τις κοινωνικές ασφαλίσεις, βασικά εξαιτίας της αναμενόμενης αύξησης από το προσεχές καλοκαίρι των πάσης φύσεων επιδομάτων, αλλά και συντάξεων (οι εκτιμήσεις αναφέρουν συνολική αύξηση κατά 317 εκατ. €). Όπως ανέφερε ο βελγικός οικονομικός Τύπος, το φετινό έλλειμμα του συστήματος υγειονομικής περίθαλψης και κοινωνικών ασφαλίσεων αναμένεται να ανέλθει σε 937 εκατ. €, έναντι αρχικώς τεθέντος στόχου στα 495,8 εκατ. €. Σύμφωνα με τα οικονομικά δημοσιεύματα, το συνολικό ύψος του εκτιμώμενου φετινού «κενού» στα δημόσια έσοδα ανέρχεται στα 1,6 δις. €, ποσόν στο οποίο περιλαμβάνονται και απώλειες φορολογικών εσόδων από τις βελγικές περιφέρειες, της τάξεως των 500 εκατ. €. Σημειωτέον ότι το περσινό δημοσιονομικό «κενό», ήτοι η διαφορά μεταξύ στοχευόμενων και πραγματοποιηθεισών δημοσίων εσόδων ανήλθε στα 916,3 εκατ. €, οφειλόμενο κατά κύριο λόγο στις χαμηλότερες των προϋπολογισθεισών εισπράξεις από προκαταβολές φόρων.   
Όπως ανέφερε ο βελγικός οικονομικός Τύπος, στις 7 Μαρτίου το συμβούλιο των Υπουργών Οικονομικών της ευρωζώνης (Eurogroup) εξέφρασε τις ανησυχίες του αναφορικά με την δυνατότητα τήρησης της εκτέλεσης του βελγικού προϋπολογισμού εντός στόχων φέτος, καθώς και «την ελπίδα πως η τρέχουσα διαδικασία δημοσιονομικού ελέγχου θα επαναφέρει τον βελγικό προϋπολογισμό στην ενδεδειγμένη πορεία». Επίσης, στις 8 Μαρτίου η Ευρ. Επιτροπή απηύθυνε προειδοποίηση στο Βέλγιο –μαζί με ακόμη 5 κράτη μέλη- αναφορικά με την ανάγκη επαναφοράς των δημοσιονομικών μεγεθών σε πορεία σύμφωνη με τις δεσμεύσεις έναντι της Ε.Ε., επισημαίνοντας πως ο εκτροχιασμός τους θα δημιουργήσει κινδύνους για την οικονομική σταθερότητα. Αν και η Ευρ. Επιτροπή τονίζει στο σχετικό ανακοινωθέν ότι πρόκειται για απλή προειδοποίηση, αυτή αποκτά ιδιαίτερη σημασία εν όψει της διαδικασίας συζήτησης των αναθεωρημένων στόχων του βελγικού προγράμματος σταθερότητας, στην διάρκεια της άνοιξης.  

Εξυπακούεται ότι η ομοσπονδιακή αντιπολίτευση, με μεγαλύτερο κόμμα το γαλλόφωνο σοσιαλιστικό PS, το οποίο ηγείτο της προηγούμενης κυβέρνησης, ασκεί οξύτατη κριτική στην αποτελεσματικότητα και την επάρκεια του έργου της σημερινής κυβέρνησης Michel όσον αφορά την τήρηση των δημοσιονομικών στόχων. 
Με αρκετό ενδιαφέρον αναμένεται η συνέχιση και ολοκλήρωση των εργασιών των τεχνικών ομάδων δημοσιονομικού ελέγχου και η διενέργεια στην συνέχεια του κυβερνητικού δημοσιονομικού κονκλαβίου, το οποίο θα πρέπει να καταλήξει έως το τέλος Μαρτίου στο ακριβές μέγεθος των φετινών πρόσθετων εξοικονομήσεων, προκειμένου να παραμείνουν τα δημοσιονομικά μεγέθη της χώρας σε κατά το δυνατόν αρμονία με τις δεσμεύσεις έναντι της Ε.Ε. –κυρίως για μείωση του διαρθρωτικού ελλείμματος κατά 0,6% ετησίως- και με τον κεντρικό στόχο επίτευξης δημοσιονομικής εξισορρόπησης έως το έτος 2018. Όπως αναφέρουν Βέλγοι πολιτικοί και οικονομικοί αναλυτές, οι θέσεις των κομμάτων που απαρτίζουν τον κεντροδεξιό κυβερνητικό συνασπισμό εμφανίζονται εκ πρώτης όψεως αρκετά αποκλίνουσες όσον αφορά τις διαφορετικές δυνατότητες που υπάρχουν για επίτευξη πρόσθετων δημοσιονομικών εξοικονομήσεων (δια επιβολής πρόσθετων φόρων, περικοπής δημοσίων δαπανών σε συγκεκριμένους τομείς κ.α.). 
Παρεμπιπτόντως σημειώνουμε ότι σύμφωνα με στοιχεία που δημοσίευσε η βελγική Υπηρεσία Διαχείρισης Χρέους (Agence Belge de la Dette), το ποσόν που αντλήθηκε από την πρωτινή φετινή απόπειρα εσωτερικού ομολογιακού δανεισμού ανήλθε στο χαμηλό ποσόν των 8,63 εκατ. €, έναντι 9,591 εκατ. € που είχαν αντληθεί κατά την τελευταία έκδοση ομολόγων εσωτερικού δανεισμού τον Δεκέμβριο του 2015.
4. Το Βέλγιο κρίνεται ως μη παρουσιάζον μακροοικονομικές ανισορροπίες από την Ευρ. Επιτροπή
Η Ευρ. Επιτροπή ανακοίνωσε στις 8 Μαρτίου ότι το Βέλγιο, για πρώτη φορά από την καθιέρωση του μηχανισμού μακροοικονομικής επιτήρησης το έτος 2011, συγκαταλέγεται –μαζί με τις Ουγγαρία, Ρουμανία και Βρετανία- στην ομάδα κρατών μελών που δεν παρουσιάζουν σοβαρές μακροοικονομικές ανισορροπίες. Με βάση την σχετική ανακοίνωση της Ευρ. Επιτροπής, η ανωτέρω φράση σημαίνει ότι το Βέλγιο μετακινήθηκε από την δεύτερη στην τρίτη ομάδα της κλίμακας των χωρών με μακροοικονομικές αδυναμίες και ότι δεν επαπειλείται προς το παρόν η εκ νέου θέση του σε διαδικασία υπερβολικού ελλείμματος, παρά τα υψηλότατα επίπεδα δημοσιονομικού ελλείμματος και δημοσίου χρέους του. 
Σύμφωνα με τα πορίσματα της Ευρ. Επιτροπής, αν και επισημαίνεται το υψηλό επίπεδο δημοσίου χρέους και οι αδυναμίες της βελγικής οικονομίας αναφορικά με την ανταγωνιστικότητα και τις εξαγωγές, αναγνωρίζεται μία σχετική σταθεροποίηση του επιπέδου των εξαγωγών, καθώς και ένας μετριασμός του επιπέδου αυξήσεων των αμοιβών, ως παράγοντες που ωθούν την βελγική οικονομία προς την σωστή κατεύθυνση. Η Ευρ. Επιτροπή επικροτεί την πρόοδο της βελγικής κυβέρνησης όσον αφορά την υλοποιούμενη φορολογική μεταρρύθμιση και την ελάφρυνση των φορολογικών βαρών του παραγωγικού συντελεστή εργασία, καθώς και την προσπάθεια εξυγίανσης του συνταξιοδοτικού συστήματος. Από την άλλη πλευρά, απαιτεί περισσότερες και ριζικότερες μεταρρυθμίσεις τόσο στο σύστημα τιμαριθμικής αναπροσαρμογής των αμοιβών, όσο και στην κατεύθυνση της εξυγίανσης των δημοσιονομικών της χώρας.   
Σύμφωνα με τον βελγικό οικονομικό Τύπο, η αναβάθμιση της πορείας της βελγικής οικονομίας από την Ευρ. Επιτροπή και η αναγνώριση των βελγικών δημοσιονομικών και διαρθρωτικών μεταρρυθμιστικών προσπαθειών έχει προκαλέσει ικανοποίηση στην κεντροδεξιά ομοσπονδιακή κυβέρνηση Michel, ιδιαίτερα μετά τις πρόσφατα διατυπωθείσες, αρκετά αρνητικές εκτιμήσεις της Επιτροπής, στο πλαίσιο της αναλυτικής αναφοράς της για την βελγική οικονομία στα τέλη Φεβρουαρίου
.              

Η σχετική ανακοίνωση Τύπου της Ευρ. Επιτροπής βρίσκεται στην ιστοσελίδα http://europa.eu/rapid/press-release_MEMO-16-334_en.htm. Σημειώνουμε ότι τον προσεχή Μάιο η Ευρ. Επιτροπή αναμένεται να δημοσιεύσει τις οριστικές συστάσεις της για την βελγική οικονομία, στο πλαίσιο της διαδικασίας Ευρωπαϊκού Εξαμήνου 2016.   

5. Χρηματιστήριο Βρυξελλών, οικονομικές και επιχειρηματικές ειδήσεις 
Χρηματιστήριο Βρυξελλών: Η εβδομάδα 29 Φεβρουαρίου – 4 Μαρτίου βρήκε τον δείκτη BEL 20 να κλείνει στις 3.418,58 μονάδες, σημειώνοντας νέα εβδομαδιαία άνοδο κατά 1,42%, ακολουθώντας την γενικότερα θετική τάση των ευρωπαϊκών χρηματιστηρίων. Σημαντικές εβδομαδιαίες ανόδους κατέγραψαν οι αξίες των μετοχών του ομίλου αντιπροσωπειών οχημάτων D’Ieteren (+6,64%), της ζυθοποιίας AB InBev (+3,77%) και της μεταλλουργίας Bekaert (+6,47%), ενώ αξιόλογη εβδομαδιαία πτώση σημείωσε η αξία της μετοχής της τηλεπικοινωνιακής Telenet (-4,40%).   
Σε συνέχεια σχετικής αναφοράς μας στο αμέσως προηγούμενο ενημερωτικό δελτίο
, σημειώνουμε ότι σύμφωνα με πρόσφατα οικονομικά δημοσιεύματα, με βάση σχετική απόφαση της διοίκησης του Χρηματιστηρίου Βρυξελλών, στις 21 Μαρτίου αναμένεται η αποχώρηση των μετοχών των εταιρειών D’Ieteren (όμιλος αντιπροσωπειών αυτοκινήτων), Befimmo (κτηματομεσιτικές υπηρεσίες) και Delta Lloyd (ασφαλιστικός όμιλος) από τον δείκτη BEL 20, και η αντικατάστασή τους από τις μετοχές των εταιρειών Ontex (βιομηχανία αναλώσιμων υλικών προσωπικής υγιεινής), Galapagos (βιοτεχνολογική) και ING (τράπεζα). Σύμφωνα με τα οικονομικά δημοσιεύματα, η συνολική κεφαλαιοποίηση των εταιρειών του δείκτη BEL 20, κατόπιν των ανωτέρω αντικαταστάσεων, εκτιμάται ότι θα ανέλθει στα 368 δις. €, από 324 δις. € σήμερα.
Σημειώνουμε επίσης, σε συνέχεια σχετικών αναφορών μας σε προηγούμενα ενημερωτικά δελτία, ότι η συγχώνευση των βελγικών ομίλων Tessenderlo και Picanol
 δεν πρόκειται τελικώς να λάβει χώρα, αφού δεν έτυχε επαρκούς υποστήριξης από σημαντικές μερίδες μετόχων των δύο εταιρειών, κυρίως θεσμικών επενδυτών, οι οποίοι έθεσαν αντιρρήσεις ως προς την στρατηγική σκοπιμότητα του εγχειρήματος.     
Νέα πλατφόρμα παραγωγής στην μονάδα της αυτοκινητοβιομηχανίας Volvo στην Γάνδη
: Όπως ανέφερε ο βελγικός οικονομικός Τύπος στις αρχές Μαρτίου και προέκυψε από σχετικές ανακοινώσεις της διοίκησης της αυτοκινητοβιομηχανίας Volvo - η οποία ανήκει σε κινεζικά συμφέροντα (όμιλος Geely)- στην πρόσφατη έκθεση αυτοκινήτου στην Γενεύη, το 2018 θα ξεκινήσει την λειτουργία της νέα πλατφόρμα παραγωγής στην μονάδα της στην Γάνδη, προηγμένης τεχνολογίας, η οποία θα παράγει καινούριο μοντέλο SUV (XC40). Η δημιουργία της νέας πλατφόρμας θα απαιτήσει επενδύσεις της τάξεως των 200 εκατ. € στην μονάδα της Γάνδης. Σύμφωνα με τα οικονομικά δημοσιεύματα, η μονάδα της Volvo στην Γάνδη παράγει σήμερα πλησίον των 250 χιλιάδων αυτοκίνητα ετησίως (στοιχεία 2015), απασχολεί 5,5 χιλιάδες υπαλλήλους, και από το 2017 θα αναλάβει και την παραγωγή του μοντέλου V60 από την σουηδική μονάδα του Γκέτεμποργκ. Κατά τα οικονομικά δημοσιεύματα, η παραγωγική μονάδα της Volvo στην Γάνδη θα διανύσει «μεταβατική» περίοδο μέχρι τα τέλη του έτους 2017, κατά την οποία θα παράγει ταυτόχρονα τα μοντέλα που παράγει σήμερα (S60, XC60 και V40), καθώς και το ως άνω μοντέλο V60, θα εισαχθεί επίσης η παραγωγή υβριδικού ηλεκτρικού μοντέλου, ενώ σταδιακά θα απελευθερώνεται παραγωγική δυναμικότητα προκειμένου η μονάδα να επικεντρωθεί στην παραγωγή των νέων σειρών SUV της αυτοκινητοβιομηχανίας. Σύμφωνα με την διοίκηση της μονάδας, με την εισαγωγή της νέας πλατφόρμας, τεχνολογίας “Compact Modular Architecture” το έτος 2018, η συνολική παραγωγική δυναμικότητα θα μπορεί να φθάσει έως τα 300 χιλιάδες οχήματα ετησίως. Όπως σχολίασε σχετικά ο βελγικός οικονομικός Τύπος, η επέκταση της δυναμικότητας της μονάδας της Volvo στην Γάνδη ακολουθεί την πρόσφατη απόφαση της γερμανικής αυτοκινητοβιομηχανίας Volkswagen, με την επιλογή της κατασκευαστικής μονάδας της θυγατρικής της, Audi, στις Βρυξέλλες για την παραγωγή του νέου ηλεκτρικού μοντέλου SUV της Audi, Q6 e-tron
. Και οι δύο εν λόγω εξελίξεις στον βελγικό κλάδο αυτοκινητοβιομηχανίας, φαίνεται, σύμφωνα με τον οικονομικό Τύπο, ότι θα ενισχύσουν την απασχόληση και θα αμβλύνουν τα παλαιότερα προβλήματα ανεργίας και επαπειλούμενων απωλειών θέσεων εργασίας.  
Εκχώρηση μεριδίου της ζυθοποιίας SAB Miller στην κινεζική Snow Breweries: Σε συνέχεια σχετικής μας αναφοράς στο αμέσως προηγούμενο ενημερωτικό δελτίο
, στο πλαίσιο της επιχειρούμενης συγχώνευσης των δύο κολοσσών της παγκόσμιας ζυθοποιίας, της βελγο-βραζιλιανών συμφερόντων AB InBev και της βρετανο-νοτιοαφρικανικών συμφερόντων SAB Miller, σύμφωνα με δημοσιεύματα του οικονομικού Τύπου, αναμένεται να πωληθεί η συμμετοχή της δεύτερης κατά 49% στο κεφάλαιο της μεγάλης κινεζικής ζυθοποιίας Snow Breweries, έστω και έναντι αντιτίμου κατώτερου των προσδοκιών των δύο μεγάλων διεθνών ζυθοποιιών, προκειμένου να εξασφαλισθεί η έγκριση των κινεζικών αρχών ανταγωνισμού για την συγχώνευση. Συγκεκριμένα, στις 2 Μαρτίου η διοίκηση της AB InBev ανακοίνωσε συμφωνία εκχώρησης του μειοψηφικού μεριδίου της SAB Miller στην Snow Breweries, στον κινεζικό επενδυτικό όμιλο China Resources Enterprise, ο οποίος κατέχει το υπόλοιπο κεφάλαιο της Snow, έναντι αντιτίμου 1,6 δις. δολ., που αντιστοιχεί κατά τα δημοσιεύματα σε λιγότερο από το ήμισυ της αξίας που εκτιμούσαν οι διεθνείς χρηματιστηριακοί αναλυτές ότι θα κόστιζε η συναλλαγή. Σημειωτέον ότι η Snow Breweries είναι ηγέτιδα της κινεζικής αγοράς μπύρας, με μερίδιο 24% και 98 παραγωγικές μονάδες, ενώ η AB InBev αποτελεί τον τρίτο σε μέγεθος παίκτη της αγοράς, με μερίδιο 16% και 39 παραγωγικές μονάδες, και συνεπώς η πώληση του μεριδίου της SAB Miller στην Snow κρίθηκε απολύτως αναγκαία προκειμένου να αποφευχθεί συγκέντρωση υπερβολικά υψηλού μεριδίου στην αγορά της Κίνας και να διασφαλισθεί η επιθυμητή έγκριση από τις κινεζικές αρχές ανταγωνισμού. Κατά τα οικονομικά δημοσιεύματα, η βασική μάρκα της κινεζικής ζυθοποιίας, Snow, αποτελεί την μπύρα με την μεγαλύτερη κατανάλωση στον κόσμο. Κακό ξεκίνημα χρονιάς για τους αποταμιευτικούς λογαριασμούς: Όπως σημείωσε στις αρχές Μαρτίου ο βελγικός οικονομικός Τύπος με βάση στοιχεία της Κεντρικής Τράπεζας του Βελγίου, στα τέλη του Ιανουαρίου τρέχοντος έτους, το συνολικό ύψος των καταθέσεων σε βελγικούς αποταμιευτικούς λογαριασμούς ανερχόταν σε 262,4 δις. €, έχοντας σημειώσει εξαιρετικά μικρή πρόοδο σε σύγκριση με τα τέλη Δεκεμβρίου 2015, κατά μόλις 798 εκατ. €. Σύμφωνα με τα οικονομικά δημοσιεύματα πρόκειται για την χειρότερη επίδοση στις αρχές της χρονιάς κατά την τελευταία οκταετία, καθώς κατά τους αντίστοιχους μήνες των προηγουμένων 7 ετών οι αποταμιευτικές καταθέσεις είχαν σημειώσει αυξήσεις άνω του 1 δις. €. Κατά τον οικονομικό Τύπο, συνήθως ο πρώτος μήνας του έτους είναι ευνοϊκός για τις αποταμιευτικές καταθέσεις, καθώς οι ιδιώτες διαθέτουν ορισμένα έκτακτα εισοδήματα που προέρχονται από το τέλος του προηγούμενου έτους, και τα οποία καταθέτουν. Θυμίζουμε ότι ο Δεκέμβριος του 2015 υπήρξε ο χειρότερος τελευταίος μήνας του έτους από πλευράς εξέλιξης στην ιστορία των βελγικών αποταμιευτικών καταθέσεων
, ενώ η συνολική τους αξία είχε υποστεί 5 διαδοχικές μειώσεις κατά την περίοδο που προηγήθηκε (Ιουλίου-Νοεμβρίου 2015). Όπως πάντα επισημαίνεται τους τελευταίους μήνες από τους οικονομικούς αναλυτές, η αρνητική εξέλιξη των –σε υψηλά ακόμη ωστόσο επίπεδα- βελγικών αποταμιευτικών καταθέσεων οφείλεται πρωτίστως στο εξαιρετικά χαμηλό επίπεδο των επιτοκίων. Σημειώνουμε ότι κατά το τελευταίο διάστημα έχει ξεκινήσει από τον βελγικό χρηματοπιστωτικό κλάδο συζήτηση σχετικά με την δυνατότητα περαιτέρω μείωσης των επιτοκίων των αποταμιευτικών λογαριασμών, ακόμη και σε αρνητικά επίπεδα. Η βελγική νομοθεσία προβλέπει σήμερα ελάχιστο επιτόκιο για τους αποταμιευτικούς λογαριασμούς στο 0,11%, ωστόσο καθώς η ΕΚΤ επιμένει στην πολιτική της εξαιρετικά χαμηλών επιτοκίων, φαίνεται ότι ορισμένες μεγάλες βελγικές τράπεζες προσβλέπουν σε δυνατότητα μείωσης των επιτοκίων καταθέσεων που προσφέρουν στους πελάτες τους κάτω από αυτό το όριο. Πάντως, σύμφωνα με αποτελέσματα έρευνας που δημοσίευσε στις αρχές Μαρτίου ο βελγικός οικονομικός Τύπος, το 86% των Βέλγων καταθετών είναι διατεθειμένοι να αποσύρουν μαζικά κεφάλαια από τους αποταμιευτικούς τους λογαριασμούς, στην περίπτωση που οι τράπεζες αρχίσουν να προσφέρουν επιτόκια κάτω του ανωτέρω ορίου, και δη αρνητικά.       
Η βελγική κυβέρνηση επιλέγει τον Wouter Devriendt για διευθύνοντα σύμβουλο της DEXIA: Όπως ανέφερε στις 4 Μαρτίου ο βελγικός οικονομικός Τύπος, η ομοσπονδιακή κυβέρνηση αποφάσισε να ορίσει τον τραπεζίτη Wouter Devriendt ως διάδοχο του Karel De Boeck στην θέση του διευθύνοντος συμβούλου του υπό συρρίκνωση μεγάλου τραπεζικού ομίλου DEXIA. Ο κ. Devriendt κατέχει σήμερα θέση στο διοικητικό συμβούλιο της τράπεζας Belfius (που είναι ο εθνικοποιηθείς το 2011 βελγικός βραχίονας του ομίλου DEXIA), ενώ παράλληλα ασκεί ρόλο συμβούλου της ομοσπονδιακής κυβέρνησης σε χρηματοπιστωτικά ζητήματα και έχει μακρόχρονες παλαιότερες καριέρες στις μεγάλες τράπεζες ABΝ Amro και Fortis. Ο κ. Devriendt κατέχει επίσης εδώ και διετία την θέση μέλους του Γενικού Συμβουλίου του ελληνικού Ταμείου Χρηματοπιστωτικής Σταθερότητας
. Ο αποχωρών κ. De Boeck διετέλεσε επί 4 χρόνια επικεφαλής της DEXIA, υλοποιώντας σημαντικό έργο εξυγίανσης του χαρτοφυλακίου του ομίλου, στο πλαίσιο της προδιαγεγραμμένης πορείας του προς συρρίκνωση. Σημειώνουμε ότι η απόφαση ορισμού του κ. Devriendt στην θέση του επικεφαλής της DEXIA θα πρέπει να τύχει της έγκρισης και της γαλλικής κυβέρνησης, που μετέχει στο κεφάλαιο της τράπεζας.
Ικανοποιητικά αποτελέσματα χρήσης για την αλυσίδα Delhaize το 2015: Όπως ανέφερε στις αρχές Μαρτίου ο βελγικός οικονομικός Τύπος, λίγες μόλις ημέρες πριν την γενική συνέλευση των μετόχων του προς οριστική επικύρωση της συμφωνίας συγχώνευσης με την ολλανδική Ahold, ο βελγικός λιανεμπορικός όμιλος Delhaize δημοσίευσε εξαιρετικά ικανοποιητικά οικονομικά αποτελέσματα για την χρήση 2015, με αύξηση του κύκλου εργασιών του κατά λίγο άνω του 14%, στα 24,4 δις. €, κυρίως εξαιτίας της ευνοϊκής εξέλιξης της ισοτιμίας ευρώ-δολλαρίου, αφού η Delhaize πραγματοποιεί άνω του 60% των πωλήσεών της στις ΗΠΑ
. Επίσης, ο κύκλος εργασιών της αλυσίδας στο Βέλγιο αυξήθηκε κατά 1,3% -έπειτα από την «κακή» χρονιά 2014, όταν τέθηκε σε εφαρμογή το πρόγραμμα αναδιάρθρωσης της Delhaize στο Βέλγιο
- ανερχόμενος στα 5 δις. €, ενώ το μερίδιο αγοράς μεγεθύνθηκε ελαφρώς στο 24% και το περιθώριο ακαθάριστου λειτουργικού κέρδους μειώθηκε ελαφρώς στο 18,8% των πωλήσεων (κυρίως λόγω υψηλών δαπανών στην πολιτική χαμηλών τιμών και στην διαφήμιση). Σε επίπεδο ομίλου, τα καθαρά κέρδη τετραπλασιάστηκαν, φθάνοντας στα επίπεδα των 366 εκατ. €, με αποτέλεσμα η διοίκηση της αλυσίδας να εμφανίζεται ότι προτίθεται να προτείνει στους μετόχους της αύξηση του φετινού μερίσματος κατά 12,5%. Όπως σημείωσε ο οικονομικός Τύπος, η Delhaize προτίθεται επίσης στην διάρκεια του 2016 να προχωρήσει σε επενδύσεις ύψους 824 εκατ. € προς ανακαίνιση 142 καταστημάτων της αλυσίδας Food Lion στις ΗΠΑ και 15 καταστημάτων Delhaize στο Βέλγιο, καθώς ακόμη και προς συνέχιση της επέκτασής της στον χώρο της ΝΑ Ευρώπης. Τέλος, σύμφωνα με διεθνείς οικονομικούς αναλυτές, ο υπό δημιουργία μεγάλος λιανεμπορικός όμιλος που θα προκύψει από την συγχώνευση της Ahold με την Delhaize, θα αναγκαστεί, πέραν της πώλησης και του κλεισίματος καταστημάτων στο Βέλγιο
, να προβεί σε αντίστοιχες κινήσεις και στην αγορά της ανατολικής ακτής των ΗΠΑ, όπου θα πρέπει να «ξεφορτωθεί» 85 έως 100 καταστήματα, από τα πλησίον των 2.000 σημεία πώλησης που διαθέτει εκεί (συνολικού κύκλου εργασιών 33 δις. €), προκειμένου να εξασφαλίσει την σχετική έγκριση από τις αμερικανικές αρχές ανταγωνισμού.  
Ικανοποιητικά αποτελέσματα χρήσης για την τράπεζα BNP Paribas Fortis το 2015: Όπως ανέφεραν στις αρχές Μαρτίου βελγικά οικονομικά δημοσιεύματα, η μεγαλύτερη τράπεζα του Βελγίου, BNP Paribas Fortis, κατέγραψε το 2015 καθαρά κέρδη της τάξεως του 1,6 δις. €, συμπεριλαμβανομένων των δραστηριοτήτων της στο εξωτερικό (συγκεκριμένα στο Λουξεμβούργο, την Πολωνία και την Τουρκία), σημειώνοντας άνοδο 7% σε ετήσια βάση. Ο κύκλος εργασιών της βελγικής τράπεζας ανήλθε σε 7,2 δις. €, αυξημένος κατά 5% σε ετήσια βάση, με το 58% αυτού να προέρχεται από τις δραστηριότητές της στο Βέλγιο. Τα συνολικά λειτουργικά κόστη της BNP Paribas Fortis σημείωσαν το 2015 άνοδο κατά 1,9% στα 4,4 δις. €, ωστόσο στο Βέλγιο κατέγραψαν μικρή πτώση κατά 0,7%, ενώ η αναλογία κόστους-εσόδων ανήλθε σε 69% στο Βέλγιο, βελτιωμένη κατά 2,9% σε ετήσια βάση. Οι καταθέσεις στο Βέλγιο αυξήθηκαν κατά 3,8% το 2015, ανερχόμενες στα 109,7 δις. € και οι χορηγήσεις κατά 3,9%, ανερχόμενες στα 91,7 δις. €. Η διοίκηση της τράπεζας υπογράμμισε την αύξηση κατά 54 εκατ. € των φόρων που κατέβαλε η BNP Paribas Fortis στο βελγικό κράτος το 2015, που ανήλθαν συνολικά στα 282 εκατ. €. Το 2015 υπήρξε εξάλλου μείωση των απασχολούμενων στην τράπεζα κατά 137 άτομα, με το υπαλληλικό δυναμικό να ανέρχεται σε 14.450 άτομα στα τέλη του 2015, ενώ η τράπεζα έχει προγραμματίσει περαιτέρω μείωση των εργαζομένων κατά 1.050 θέσεις εργασίας έως το έτος 2018
. Σύμφωνα με την διοίκηση της τράπεζας, φέτος δεν πρόκειται να διανεμηθεί μέρισμα στους μετόχους, και τα κέρδη πρόκειται να διοχετευθούν στην περαιτέρω οργανική μεγέθυνση του ομίλου.   
Αναφορά βελγικού Παρατηρητηρίου Τιμών για τον πληθωρισμό του 2015: Σύμφωνα με την πρόσφατα δημοσιευθείσα αναφορά του Παρατηρητηρίου Τιμών του βελγικού Υπουργείου Οικονομίας, ο πληθωρισμός στο Βέλγιο αυξήθηκε ελαφρά το 2015, ανερχόμενος σε 0,6% σε ετήσια βάση, έναντι 0,5% το 2014. Το κύριο μέρος της ανόδου των τιμών πέρσι προήλθε από τα μεταποιημένα προϊόντα διατροφής (φρούτα και λαχανικά, κρέατα, ψάρια) στα οποία καταγράφηκε αύξηση τιμών της τάξεως του 2,1%. Από την άλλη πλευρά, οι μειώσεις των τιμών των ενεργειακών προϊόντων κατά 8% συνολικά το 2015, αντιστάθμισαν εν μέρει τις αυξήσεις τιμών στα αγαθά. Όπως σημείωσε το Παρατηρητήριο, καίτοι το 2015 μειώθηκαν δραστικά οι τιμές των καυσίμων (κίνησης κατά 12,8% και θέρμανσης κατά 25,7%), η μέση τιμή των τιμολογίων κατανάλωσης ηλεκτρικής ενέργειας που πλήρωσαν τα βελγικά νοικοκυριά αυξήθηκε κατά 11,9% σε ετήσια βάση, κυρίως εξαιτίας της επαναφοράς του συντελεστή ΦΠΑ στο ηλεκτρικό ρεύμα από το 6% στο 21%. Επίσης, το 2015 αυξήθηκαν οι τιμές των μεταποιημένων τροφίμων κατά 1,6%, ενώ μειώθηκαν οι τιμές των πρώτων υλών κατά 6,1% σε ετήσια βάση και αυξήθηκε το επίπεδο των τιμών των υπηρεσιών συνολικά κατά 2,4%, κυρίως στους υποκλάδους μαζικής εστίασης και υπηρεσιών των οποίων οι τιμές ρυθμίζονται από το κράτος (υγείας, εκπαίδευσης, αποκομιδής απορριμμάτων).
Χρονική επιμήκυνση λειτουργίας πυρηνικών σταθμών Doel 1 και 2
: Σύμφωνα με δημοσιεύματα του βελγικού οικονομικού Τύπου, η βελγική ομοσπονδιακή κυβέρνηση απάντησε με 45σέλιδο υπόμνημα στις αρχές Μαρτίου στα 18 ερωτήματα που της είχαν τεθεί στις αρχές Φεβρουαρίου από την Ευρ. Επιτροπή, αναφορικά με τους όρους της χρονικής επιμήκυνσης της ζωής των πυρηνικών σταθμών, επιχειρώντας να αποδείξει πως κανένας από τους όρους που δόθηκαν προς τον ενεργειακό πάροχο που λειτουργεί τους σταθμούς δεν αποτελεί κρατική ενίσχυση. Σύμφωνα με εκτιμήσεις που δημοσιοποίησε ο οικονομικός Τύπος, οι απαντήσεις της βελγικής κυβέρνησης επί σειράς ζητημάτων κρίνονται εκ πρώτης όψεως ως μάλλον ανεπαρκώς τεκμηριωμένες, με αποτέλεσμα να μην θεωρείται ως σίγουρη μία θετική αντίδραση της Ευρ. Επιτροπής. Στις 8 Μαρτίου εξάλλου, στο πλαίσιο των συζητήσεων που διεξάγονται στην αρμόδια επιτροπή του βελγικού ομοσπονδιακού κοινοβουλίου επί του νομοσχεδίου για την χρονική επιμήκυνση της λειτουργίας των πυρηνικών σταθμών Doel 1 και 2 και της σχετικής σύμβασης μεταξύ βελγικού κράτους και ιδιοκτήτριας των σταθμών, Electrabel, η ομοσπονδιακή Υπουργός κα Marghem υπεραμύνθηκε των απαντήσεων της κυβέρνησης προς την Ευρ. Επιτροπή. 
Μείωση του αριθμού μισθωτών που επενδύουν σε μετοχές στο Βέλγιο, στην διάρκεια της οικονομικής κρίσης: Όπως ανέφερε ο βελγικός οικονομικός Τύπος στις αρχές Μαρτίου, βασιζόμενος στα αποτελέσματα σχετικής πανευρωπαϊκής έρευνας, ο αριθμός των Βέλγων μισθωτών που έχουν επενδύσει και κατέχουν μετοχές των εταιρειών στις οποίες εργάζονται κατέγραψε μείωση από τα επίπεδα των 124 χιλιάδων το έτος 2008, στους 60 χιλιάδες το 2015. Οι Βέλγοι μισθωτοί επενδυτές κατέχουν κατά μέσο όρο το 1,3% του κεφαλαίου της επιχείρησης όπου απασχολούνται, που αντιστοιχεί σε ένα μέσο ποσόν της τάξεως των 70 χιλιάδων € και αντιπροσωπεύει συνολική κεφαλαιοποίηση της τάξεως των 4,2 δις. €. Σύμφωνα με τα στοιχεία της έρευνας, στο Βέλγιο το μέρος της συνολικής κεφαλαιοποίησης των επιχειρήσεων που κατέχεται από εργαζομένους ανέρχεται σε λίγο παρακάτω από το 3%, και βρίσκεται πιο κάτω από τον κοινοτικό μέσο όρο, ενώ οι μισθωτοί επενδυτές αποτελούν  ποσοστό 9,9% του συνόλου των απασχολούμενων (με τον αντίστοιχο ευρωπαϊκό μέσο όρο να ανέρχεται σε λίγο άνω του 20%). Μοναδική βελγική επιχείρηση που περιλαμβάνεται μεταξύ των 100 κορυφαίων σε ευρωπαϊκό επίπεδο από πλευράς συμμετοχής των εργαζομένων στο κεφάλαιό της είναι ο λιανεμπορικός όμιλος Colruyt (καταλαμβάνει την 50η θέση), με το 14,8% της συνολικής του κεφαλαιοποίησης –ήτοι 964 εκατ. €- να βρίσκεται εις χείρας των εργαζομένων.                             
6. Άνοδος των βελγικών αιτήσεων για κατοχύρωση ευρεσιτεχνιών στο Ευρωπαϊκό Γραφείο Ευρεσιτεχνιών
Το 2015, οι αιτήσεις βελγικών επιχειρήσεων και ερευνητικών φορέων για κατοχύρωση ευρεσιτεχνιών στο Ευρωπαϊκό Γραφείο Ευρεσιτεχνιών (OEB), σημείωσαν αύξηση 5,9% έναντι του 2014 (το 2014 είχαν αυξηθεί κατά 2,4% σε σύγκριση με την «κακή» χρονιά 2013), γεγονός που κατατάσσει το Βέλγιο στην δεύτερη θέση μεταξύ των ευρωπαϊκών χωρών από πλευράς ρυθμού αύξησης των αιτήσεων και αποτελεί την καλύτερη επίδοση της τελευταίας πενταετίας. Παράλληλα, το Βέλγιο κατατάσσεται και το 2015 στην όγδοη θέση πανευρωπαϊκά, από την άποψη αριθμού αιτήσεων για κατοχύρωση ευρεσιτεχνιών σε σχέση με τον πληθυσμό του. Οι πλέον δραστήριοι φορείς και επιχειρήσεις από την άποψη κατάθεσης αιτήσεων με βάση το Βέλγιο το 2015 ήταν ο χημικός κολοσσός Solvay με 260 αιτήσεις, το IMEC (ερευνητικό κέντρο νανοτεχνολογίας και μικροηλεκτρονικής) με 180 αιτήσεις, ενώ ακολούθησαν οι εταιρείες Agfa-Gevaert με 86 αιτήσεις, Umicore με 66 αιτήσεις, Bekaert με 47 αιτήσεις και το Πανεπιστήμιο της Γάνδης με 41 αιτήσεις. 
Σύμφωνα με τον οικονομικό Τύπο, η πλειονότητα των βελγικών αιτήσεων κατοχύρωσης ευρεσιτεχνιών προς το Ευρωπαϊκό Γραφείο το 2015 προέρχεται από την Φλάνδρα (62%), και δευτερευόντως από την Βαλλονία (21%) και τις Βρυξέλλες (17%). Η μεγαλύτερη αύξηση στον αριθμό βελγικών αιτήσεων το 2015 καταγράφηκε στην επαρχία του Brabant Wallon (48%), ενώ από πλευράς κλάδων οι σημαντικότερες αυξήσεις προήλθαν από εκείνους του ειδικού μηχανολογικού εξοπλισμού (+41%), καθώς και της φαρμακοβιομηχανίας, της χημικής βιομηχανίας, των κατασκευών και της βιοτεχνολογίας. Το 2015, ο αριθμός βελγικών αιτήσεων κατοχύρωσης ευρεσιτεχνιών αποτέλεσε το 1% των συνολικών αιτήσεων προς το Ευρωπαϊκό Γραφείο Ευρεσιτεχνιών, ενώ οι μεγαλύτεροι αριθμοί αιτήσεων κατατέθηκαν από τις ΗΠΑ, Γερμανία, Ιαπωνία, Γαλλία και Ολλανδία.  
ΠΗΓΕΣ:

1. Δημοσιεύματα βελγικού οικονομικού Τύπου, Υπηρεσίες Απασχόλησης Βαλλονίας, Φλάνδρας, Βρυξελλών, Forem, VDAB, Actiris
2. Δημοσιεύματα βελγικού οικονομικού Τύπου
3. Δημοσιεύματα βελγικού οικονομικού Τύπου, βελγική Υπηρεσία Διαχείρισης Χρέους (Agence Belge de la Dette)
4. European Commission: Fact Sheet: “European Semester 2016: winter package explained”, Strasbourg, 8.3.2016, δημοσιεύματα βελγικού οικονομικού Τύπου
5. Χρηματιστήριο Βρυξελλών, δημοσιεύματα βελγικού οικονομικού Τύπου , Κεντρική Τράπεζα Βελγίου (BNB), ομοσπονδιακό Υπουργείο Οικονομίας, Παρατηρητήριο Τιμών (SPF Economie, Observatoire des Prix)
6. Δημοσιεύματα βελγικού οικονομικού Τύπου

� Βλ. παλαιότερη σχετική αναφορά μας σε άρθρο 6 ενημερωτικού δελτίου υπ’ αριθ. 85.


� Και της τάξεως των 3,2 δις. €, στην περίπτωση που η βελγική κυβέρνηση επιμείνει στην εκπλήρωση στόχου ομοσπονδιακού διαρθρωτικού ελλείμματος φέτος στο 1% του ΑΕΠ.


� Βλ. παλαιότερες σχετικές αναφορές μας, με πλέον πρόσφατη αυτήν του άρθρου 1 ενημερωτικού δελτίου υπ’ αριθ. 104.


� Βλ. σχετικό άρθρο 1 ενημερωτικού δελτίου υπ’ αριθ. 117.


� Βλ. άρθρο 4 ενημερωτικού δελτίου υπ’ αριθ. 117, υπό τίτλο «Χρηματιστηριακές διακρίσεις για τον όμιλο Ontex». 


� Βλ. και σχετική πρόσφατη αναφορά μας σε άρθρο 4 ενημερωτικού δελτίου υπ’ αριθ. 116.


� Βλ. και σχετική μικρή αναφορά μας σε άρθρο 4 ενημερωτικού δελτίου υπ’ αριθ. 101.


� Βλ. και προηγούμενες σχετικές αναφορές μας, με πλέον πρόσφατη αυτήν του άρθρου 5 ενημερωτικού δελτίου υπ’ αριθ. 114.


� Βλ. άρθρο 4 ενημερωτικού δελτίου υπ’ αριθ. 117.


� Βλ. σχετική αναφορά μας σε άρθρο 4 ενημερωτικού δελτίου υπ’ αριθ. 115.


� Βλ. σχετικό άρθρο 6 ενημερωτικού δελτίου υπ’ αριθ. 46.


� Σημειωτέον ότι, σε όρους σταθερής ισοτιμίας ευρώ-δολλαρίου, η μεγέθυνση του κύκλου εργασιών του ομίλου Delhaize είναι λιγότερο θεαματική, περιοριζόμενη σε κάτι παραπάνω από 2%. 


� Βλ. παλαιότερες σχετικές αναφορές μας, μεταξύ των οποίων αυτήν του άρθρου 4 ενημερωτικού δελτίου υπ’ αριθ. 77.


� Βλ. και σχετικές επισημάνσεις μας σε άρθρο 4 ενημερωτικού δελτίου υπ’ αριθ. 117.


� Βλ. σχετική αναφορά μας σε άρθρο 5 ενημερωτικού δελτίου υπ’ αριθ. 109.


� Βλ. σχετικές προηγούμενες αναφορές μας με πλέον πρόσφατη αυτήν του άρθρου 4 ενημερωτικού δελτίου υπ’ αριθ. 116.

